Камайка

Кама́йка () — рака ў Пастаўскім раёне Віцебскай вобласці Беларусі і ў Літве, правы прыток ракі Бірвета (басейн Заходняй Дзвіны).

 Назва 
У Літве рака называецца Kamoja. На думку літоўскага гідраніміста А. Ванагаса, літоўскія рачныя назвы Kamoja, Kamė, Kamaja, Kamainė, Kamatė, Kamena звязаныя з літоўскім kamas «камяк, камок» (сціснуты кавалак).

Паводле Ю. Покарнага,  лтш. kams «камяк», літ. kamúoti «сціскаць» ад індаеўрапейскага *kem- «сціскаць» (таго ж паходжання ст.-сканд. hemja «стрымліваць», сяр.-верх.-ням. hemmen «затрымліваць», ст.-фрыз. hemma «перашкаджаць», ніж.-ням. дыял. ham, hamen «хамут», рус. хомут, англ. hem «аблямоўка», рус. ком і інш.)J. Pokorny. Indogermanisches etymologisches Wörterbuch. Bern / München 1959 / 1969. C. 555..

А. Ванагас таксама згадвае думку Я. Атрэмбскага, які спрабаваў звязваць са ст.-рус. камонь «верхавы конь» і прус. camnet «конь», гэта нібыта мела б пацвердзіць блізкасць балцкіх і славянскіх моваўA. Vanagas. Lietuvių hidronimų etimologinis žodynas. — Vilnius, 1981. — С. 144..

На думку географа В. Жучкевіча, гідронім фінскага паходжання, ад слова kama — старызна, хлам. Можа быць, таксама ад літоўскага kamanos — уздаВ. А. Жучкевич. Краткий топонимический словарь Белоруссии. Минск, 1974. С. 170..

На думку краязнаўца і літаратара І. Пракаповіча, назва мае старажытную гісторыю, аналаг — гідронім Кама, ад удм. кам — «рака», «плынь»І. М. Пракаповіч. Назвы нашых мясцін. Мінск, 2013. С. 125, 48..

 Гідраграфія 
Даўжыня 50 км. Плошча вадазбору 306 км². Сярэднегадавы расход вады ў вусці 2,5 м³/с, на мяжы Беларусі і Літвы — 1,67 м³/с. Сярэдні нахіл воднай паверхні 1,1 ‰. Выцякае з Вялікага Камайскага возера за 1 км на захад ад вёскі Камаі. Цячэ ў межах Свянцянскіх градаў і заходняй часткі Полацкай нізіны, праз азёры Вялікія і Малыя Сурвілішкі, Свірас (у Літве). У басейне ракі возера Янкішкі. Даўжыня ў межах Беларусі 21 км, плошча вадазбору 205 км². Вусце за 2 км на паўднёвы ўсход ад вёскі Дзідзяселы Ігналінскага раёна. Рэчышча ў сярэднім цячэнні на Пастаўшчыне каналізаванае (1,5 км на паўднёвы захад ад вёскі Вілейты — мяжа з Літвой).

 Крыніцы 

 Літаратура 


Катэгорыя:Басейн Бірветы
Катэгорыя:Рэкі Літвы
Катэгорыя:Рэкі Пастаўскага раёна